
Практически препоръки
за безопасност на пътя – учебна 2026/2027 година 
		

ЗА УЧЕНИЦИ 

Научи се да се пазиш сам! 

ДО УЧИЛИЩЕ ПЕША 
· Избери с родителите си най-безопасния и кратък маршрут до училище.
· Припомни си правилата за пешеходци.
· Винаги:
· пресичай на зелено; 
· се движи по тротоара;
· използвай подлезите и надлезите за пешеходци;
· върви по банкета, отляво, срещу автомобилното движение.
· Бъди видим! Убеди се, че шофьорите са те видели!
· Използвай светлоотразителна жилетка или светлоотразителни елементи, закрепени за облеклото или раницата.
· Дори да закъсняваш за училище, спазвай правилата за движение, за да не станеш жертва на катастрофа.
· На опасно или натоварено кръстовище пресечи с основната група пешеходци или с друг по-възрастен човек.
· С родителите си набележи към кого може и трябва да се обърнеш за помощ. Запамети номера му в телефона си.

ДО УЧИЛИЩЕ С ВЕЛОСИПЕД
· Заедно с родителите си провери изправността на колелото.
· Изберете заедно най-безопасния маршрут до училище.
· Преговорете заедно основните правила за движение на велосипедистите.
ПОМНИ, ЧЕ:
· велосипедът е пътно превозно средство, а 
· велосипедистът е водач и за него също важат правилата за движение;
· до 12-годишна възраст велосипедистът трябва да се движи по троатара, а на платното за движение може да управлява колело само с придружител, навършил 16 години; 
· навършилият 12 години велосипедист трябва да се движи възможно най-вдясно на платното за движение;
· велосипедистът трябва да укаже с ръка накъде ще завие или ако иска да спре, но задължително трябва да се убеди, че не го застрашава друго превозно средство.

       	        
Основните изисквания, правила за движение и забрани за водачите на ИЕПС включват:
1. Основни изисквания към водача и превозното средство
· Минимална възраст: Водачът трябва да е навършил 16 години. Допуска се управление на ИЕПС на лица навършили 14 години, но само по изградени велоалеи.
· Технически изисквания: Превозното средство трябва да бъде технически изправно и да развива максимална скорост до 25 km/h.
· Защитна екипировка: Задължително е използването на защитна каска. При намалена видимост и в тъмната част на денонощието водачът трябва да управлява с включени светлини и да носи светлоотразителна жилетка или елементи върху облеклото си, които го правят лесно забележим.
· 2. Къде е разрешено и къде е забранено движението?
· Маршрут: Водачите са длъжни да се движат по изградената велосипедна инфраструктура, а при липса на такава – възможно най-близо до дясната граница на платното за движение.
· Скоростни ограничения на пътя: Забранено е движението по пътища и улици, на които максимално разрешената скорост за моторни превозни средства е над 50 km/h (освен ако има изградена велосипедна инфраструктура).
· Пешеходни зони: Категорично е забранено управлението на ИЕПС по площи, предназначени само за пешеходци (тротоари, пешеходни зони в центрове и паркове, освен ако изрично не е разрешено от общинската инфраструктура/знаци).
· Пресичане: При пресичане на пешеходна пътека водачът е длъжен да слезе от превозното средство и да го премине на собствен ход (както пешеходците или велосипедистите).
· 3. Основни забрани по време на управление
· На водача на ИЕПС е забранено:
· Да развива скорост, по-висока от 25 km/h.
· Да превозва други лица (забранено е возенето на пътници).
· Да управлява, без да държи кормилото с ръце, да извършва скокове или да го кара на едно колело.
· Да превозва, тегли или тласка предмети, които пречат на управлението.
· Да се движи успоредно до друго ИЕПС или двуколесно превозно средство.
· Да използва мобилен телефон или други устройства, отклоняващи вниманието, освен ако се използват без участието на ръцете (хендсфри).
· Да води животни по време на движение.
Правила за паркиране
· Забранено е оставянето и паркирането на тротинетки в паркове, градини, площади, детски и спортни площадки, зелени площи, тротоари, пешеходни площи, пред входове на сгради, спирки на градския транспорт или рампи за хора с увреждания. Паркирането се допуска само на специално определените за целта от общината места.

· Винаги носи светлоотразителна жилетка и други светлоотразителни елементи, закрепени за дрехите, ученическата раница или на подходящи места на колелото.
· Дори да закъсняваш, не преминавай на червено на светофара, защото лесно може да причиниш катастрофа и да пострадаш в нея.
· ПОМНИ, че при катастрофа трябва да позвъниш на родителите си, за да подадат те сигнал в полицията на телефон 112, или сам да направиш това.

ЗА РОДИТЕЛИ

ПОМНИ!
Децата не са възрастни. 
Безопасността на твоето дете е най-важна. 
Детето е уязвимо, когато е само на пътя.

АКО ИМАШ ПЪРВОКЛАСНИК
· Преди началото на учебната година уточнете заедно най-безопасния и кратък маршрут до училище.
· Заедно преминете няколко пъти по маршрута.
· Завършете прехода с тест дали пътят е запомнен.
· В началото и в края на учебния ден се погрижи лично или чрез друг възрастен роднина или близък да изпратиш и посрещнеш дето си до/от училищния вход.
· Винаги разговаряй с детето за правилата за безопасно поведение на пътя.
· Винаги бъди за пример! Не прави компромиси на пешеходната пътека, когато светофарът свети червено.
· При възможност купи светлоотразителна жилетка или светлоотразителни елементи и ги закрепи за облеклото или ученическата раница на детето.
· ПРЕДВАРИТЕЛНО се разберете към кого може и трябва да се обърне за помощ детето, ако не си наблизо. Запаметете в телефона му номерàта на хората, на които може да се довери.

АКО ВОЗИШ ДЕТЕТО ДО УЧИЛИЩЕ
· Провери изправността на използваната обезопасителна система за деца.
· Използвай обезопасителната система за деца дори училището да е близо и да мислиш, че няма нужда от това. Инцидентите се случват за миг, който може да коства живота или здравето на собственото ти дете.
· Докато пътувате, обсъждайте поведението на останалите участници в движението. 
· Бъди за пример! Не прави компромиси, нарушавайки правилата на пътя.

·  АКО ДЕТЕТО ХОДИ САМÒ ДО УЧИЛИЩЕ
· Припомнете си заедно най-безопасния и кратък маршрут до училище.
· Припомнете си заедно правилата за движение на пешеходците:
· Настоявай на светофара детето винаги да пресича на зелено. 
· Насърчавай го винаги да се движи по тротоара и да използва подлезите и надлезите за пешеходци. 
· Обърни внимание на детето, че при движение по банкета пешеходецът трябва да е отляво, срещу автомобилното движение.
· Настоявай убедително, че дори да закъснява за училище, детето трябва да спазва правилата на пътя, за да не попадне в катастрофа.
· Препоръчай на детето на натоварено кръстовище да пресича с основната група пешеходци или с друг по-възрастен човек.
· Актуализирай списъка на хората, към които може и трябва детето да се обърне за помощ, ако настъпи пътен инцидент. Предложи му да запамети в телефона си номерàта на хората, на които може да се довери.

АКО ДЕТЕТО СЕ ДВИЖИ ДО УЧИЛИЩЕ С ВЕЛОСИПЕД 

ЗАЕДНО
· Проверете техническата изправност на колелото.
· Изберете най-безопасния маршрут до училище.
· Преговорете основните правила за движение на велосипедистите. Припомни, че:
· велосипедът е пътно превозно средство, а 
· велосипедистът е водач и за него важат правилата за движение за превозните средства;
· до 12-годишна възраст велосипедистите трябва да се движат по тротоара, а на платното за движение може да управляват колело само с придружител, навършил 16 години; 
· когато са навършили 12 години, децата трябва да карат колелото си възможно най-вдясно на платното за движение;
· за да предприемат маневра или да спрат, трябва да укажат с ръка посоката и задължително да се убедят, че не ги застрашава друго превозно средство.
· Обсъждай с детето си случки, свързани с пътни инциденти с велосипедисти и последиците от тях.
· Настоявай детето винаги да носи светлоотразителна жилетка и други светлоотразителни елементи, закрепени за дрехите, ученическата раница или на подходящи места на колелото.
· НАПОМНЯЙ на детето, че при пътен инцидент трябва незабавно да ти позвъни, за да подадеш сигнал в полицията на телефон 112, или да направи това самò.

ЗА ВОДАЧИ

ВАЖНО!
Децата са част от движението на пътя и още се учат да се пазят сами.

ПРИ ДВИЖЕНИЕ ПОКРАЙ ДЕТСКО ИЛИ УЧЕБНО ЗАВЕДЕНИЕ
· Винаги спазвай ограниченията. Те са, за да предпазят всички пътен инцидент.
· Винаги  бъди в готовност да спреш. Обикновено децата се движат на групи, но нерядко някое от тях изостава, а после бърза да настигне другите и забравя, че е на пътя и че там има други правила.  
· Винаги помни, че децата не са възрастни. Тяхното поведение не е логично и не е адекватно.
· Никога не спирай върху пешеходната пътека. Това кара децата да търсят друго място за пресичане на пътното платно и се оказват в риск от катастрофа. 

ПРИ ДВИЖЕНИЕ ПОКРАЙ СПИРКА НА МАСОВИЯ ГРАДСКИ ТРАНСПОРТ В БЛИЗОСТ ДО УЧИЛИЩЕ
· Винаги се движи с по-ниска скорост от разрешената. Децата се движат към или стоят на спирките на групи и разговарят, без да забелязват, че са слезли от тротоара и са опасно близо до автомобилния поток.
· Винаги  имай готовност да спреш. Децата рязко променят решенията си и изненадващо сменят посоката си на движение тичешком. В тези ситуации те не помнят правилата за безопасно поведение.  
· Винаги давай предимство на децата, които пресичат на пешеходна пътека. Ако зад теб има друг автомобил, подай разбираем за водача му знак, че също трябва да спре и да изчака преминаването на децата.    
· Винаги бъди толерантен към деца-велосипедисти. Никога не забравяй, че те нямат напълно изградени навици и може внезапно да предприемат маневра, без да подадат сигнал с ръка.
· Ако забележиш неправилно или рисково поведение, спри и обясни на детето до какви последици може да се стигне. 
· ПРИ КАТАСТРОФА НА ПЪТЯ ПОДАЙ СИГНАЛ НА ТЕЛЕФОН 112.


